Brækhus hylles: «Svært uvanlig å kunne bevege seg med flere brudd i foten»
Bokselege David McDonald forteller at han ikke kjenner detaljene rundt skaden og at han derfor ikke kan mene for mye om situasjonen, men sier likevel følgende: - Det er svært uvanlig å kunne bevege seg med flere brudd i foten - både i og utenfor bokseringen.Det var i tredje runde av VM-kampen mot Retzke i København lørdag Brækhus tråkket over. Da hun satt i hjørnet før fjerde runde merket hun smertene, og da hun reiste seg skjønte hun at noe var alvorlig galt. Likevel fullførte 33-åringen kampen og gikk altså syv runder med tre brudd på oversiden i foten. Det viste gårsdagens undersøkelser i Berlin i motsetning til røntgenbildene fra København søndag. Brækhus, som vant kampen klart på poeng, må nå forberede seg på fire uker på krykker, men føler selv hun har vært «griseheldig» med tanke på smertene hun har hatt de siste dagene. - Det er tøft gjort å fullføre med tre brudd i foten. Det sier mye om hvordan det er ringen når man er i fullt kampmodus og adrenalinet pumper. Det i seg selv er en stor smertelindring, sier Andreas Lødrup. Han er tidligere verdensmester i kickboksing, jobber nå som lege og sier Brækhus er heldig som slipper unna mer omfattende skader. Selv pådro han seg en lignende skade i forfoten etter et spark i en albue. - Det har nok ikke vært snakk om en grov feilstilling. I så fall hadde hun ikke klart å fullføre, men det er likevel en prestasjon med mange bevegelser og mye kraft. Hun beveget seg ganske greit selv om det må ha gjort vondt gjennom hele kampen. Det der merket hun godt. Det står respekt i å bite det i seg, sier Lødrup. - Tok Brækhus en stor risiko ved å fortsette? - Hvis hun hadde fått en ny smell er det større sjanse for å pådra seg et såkalt ustabilt brudd. Med brudd i det store leggbenet hadde hun ikke kunnet fortsette.Viasats bokseekspert Roar Petajamaa var til stede i hallen i København og skjønte umiddelbart at Brækhus hadde tråkket over. - Det er bra det var et brudd og ikke akillesen som hadde røket. Det hadde endret 2015 drastisk, sier Petajamaa, som selv har tatt akillesen under en kamp og var ute i syv måneder. - I ringen er man i en spesiell tilstand når det kommer til mental smerte. Utfordringen er å bevege seg slik at motstanderen ikke ser at du sliter og «kjører over deg». Det var en stor prestasjon av Cecilia. Til tider så hun til og med uberørt ut. Viljen og motet overgikk smertene og konsekvensen av å tape alle beltene til en motstander som var dårligere enn henne. Boksepresident Odd Haktor Slåke omtaler lørdagens triumf som en kjempeprestasjon. - Det har skjedd at vi har måttet stoppe kamper grunnet overtråkk. Brækhus er hard, og dette er enda bevis på hvilken champion hun er. Det er helt sikkert, sier han. PS! Brækhus er fortsatt ubeseiret i sin profesjonelle boksekarriere. Etter den overlegne triumfen mot Retzke er fasiten 27 kamper uten tap.
Cecilia Brækhus (33) fullførte helgens boksekamp mot Jennifer Retzke (30) med tre brudd i høyrefoten. Det både overrasker og imponerer i boksemiljøet.